題趙子昂畫馬
作者：戴表元
朝代：宋

paragraphs: 趙子奇才似天馬，頃刻飛龍生筆下。
畫成撫卷復長歌，坐客喧喧不停寫。
蹄勢經鞭秋跌蕩，鬃毛出跣風蕭灑。
似嫌文繡減天真，盡脫鞍韉轡輕把。
青袍洗足巧眉睫，馱坐奚官亦閑雅。
我來一見驚欲拜，曾識鸞和趨廟社。
千金朽骨古猶惜，况此難分毛色假。
瑶池路斷伯樂盡，日暮嘶鳴氣喑啞。
爲君昂首一慰意，猶勝無逢老岩野。